จับไม้ประดู่กลางถนน ตามเจอตอในป่า สั่งสอบ หน.หน่วย ส่อรู้เห็น
ผอ.ทรัพยากรธรรมชาติฯพิษณุโลก ร่วมกับทหาร ตำรวจ จับไม้ประดู่ขนาดใหญ่ 5 ท่อนบรรทุกใส่รถ ขยายผลตามไปเจอตอในป่าเพิ่งตัดโค่นสดๆ สั่งย้าย หน.หน่วยที่รับผิดชอบ ออกนอกพื้นที่ทันทีเวลา 10.00 น. วันที่ 14 พ.ค. นายธีรัชสิทธิ์ วงศ์วาน ผอ.สำนักงานทรัพยากรธรรมชาติและสิ่งแวดล้อม จ.พิษณุโลก เปิดเผยว่า จากการสนธิกำลังร่วมกับ พ.อ.วัชรพงศ์ แก้วแจ้ง รองผู้บัญชาการมณฑลทหารบกที่ 39 และรอง ผอ.กอ.รมน. จ.พิษณุโลก นายอัครชัย อาสุ ผอ.สำนักจัดการทรัพยากรป่าไม้ที่ 4 สาขาพิษณุโลก และตำรวจภูธรภาค 6 ควบคุมตัว นายวสันต์ อินทนิน อายุ 45 ปี บ้านเลขที่ 57 หมู่ 5 ต.งิ้วงาม อ.เมือง จ.อุตรดิตถ์ ขณะขับรถสิบล้อยี่ห้ออีซูซุ สีขาว ทะเบียน 70-0895 อุตรดิตถ์ บรรทุกไม้ประดู่ท่อน จำนวน 5 ท่อนโดยมีผ้าใบปิดคลุม ที่บริเวณด่านตรวจความมั่นคง บ้านกรดงาม สภ.วชิรบารมี จ.พิจิตร เมื่อวันที่ 12 พ.ค.ที่ผ่านมาไว้เพื่อตรวจสอบไม้ที่บรรทุกมาทั้งนี้ นายวสันต์ อินทนิน ได้แสดงเอกสารซื้อขายไม้ให้ดู แต่เจ้าหน้าที่ตรวจสอบแล้วพบเอกสารซื้อขายนั้นเป็นเท็จ และไม้ประดู่มีการลักลอบตัดมาจากเขตพื้นที่ป่า ส.ป.ก. และจากเขตป่าสงวนเขากระยาง จ.พิษณุโลก จึงควบคุมตัวไว้ดำเนินคดีอย่างไรก็ดี ก่อนหน้านี้เจ้าหน้าที่ได้รับแจ้งจากพลเมืองดีว่า มีรถยนต์บรรทุกสิบล้อ ยี่ห้อฮีโน่ หมายเลขทะเบียน 70-1031 เพชรบูรณ์ บรรทุกไม้ท่อนจำนวน 5 ท่อน เสียหลักตกถนนอยู่บริเวณบ้านน้ำลัด หมู่ 17 ต.บ้านพร้าว อ.นครไทย จ.พิษณุโลก เมื่อไปตรวจสอบพบเพียงรถบรรทุกแต่ไม่พบไม้ตามที่ได้รับแจ้ง สอบสวน นายสว่าง เทียนบัว อายุ 54 ปี อยู่บ้านเลขที่ 101/1 หมู่ที่ 3 ต.ดงขุย อ.ชนแดน จ.เพชรบูรณ์ คนขับรถบรรทุกสิบล้อคันดังกล่าวทราบว่า รับจ้างขนไม้มาจากบ้านน้ำตาก หมู่ 17 ต.หนองกะท้าว อ.นครไทย เพื่อนำไปส่งที่ จ.ชลบุรี โดยได้รับค่าจ้าง 20000 บาท แต่เกิดอุบัติเหตุระหว่างทาง ส่วนไม้มีรถบรรทุกสิบล้ออีกคันมาขนไปแล้วนายอัครชัย อาสุ ผอ.สำนักจัดการทรัพยากรป่าไม้ที่ 4 สาขาพิษณุโลก จึงประสานตำรวจภาค 6 ติดตามสกัดจับรถที่บรรทุกไม้ประดู่ท่อนได้ที่ จ.พิจิตร ดังกล่าว และเชื่อว่าการกระทำของผู้ถูกจับกุมน่าจะเป็นขบวนการที่มีนายทุนใหญ่อยู่เบื้องหลัง และอาจมีเจ้าหน้าที่เกี่ยวข้องด้วยต่อมา บ่ายวันที่ 13 พ.ค. เจ้าหน้าที่ได้ลงพื้นที่ตรวจสอบในป่าบ้านน้ำตาก หมู่ที่ 17 ต.หนองกะท้าว อ.นครไทย จ.พิษณุโลก ซึ่งอยู่เขตป่าสงวนเขากระยาง พบตอไม้ประดู่อายุกว่า 100 ปี ถูกตัดโค่นใหม่สด ขนาดเส้นรอบวงของลำต้น 2.95 เมตร มีร่องรอยการแปรรูปโดยใช้เครื่องเลื่อยโซ่ยนต์ โดยไม่พบรูปรอยดวงตราของพนักงานเจ้าหน้าที่ตีประทับไว้เป็นการอนุญาต ซึ่งตรงกับไม้ประดู่ที่ยึดได้จากรถบรรทุกสิบล้อในพื้นที่ อ.วชิรบารมี จ.พิจิตร นายอัครชัย ผอ.สำนักจัดการทรัพยากรป่าไม้ที่ 4 สาขาพิษณุโลก จึงมอบหมายให้เจ้าหน้าที่แจ้งความกับพนักงานสอบสวน สภ.นครไทย เพื่อให้ดำเนินคดีกับนายวสันต์ อินทนิน และนายสว่าง เทียนบัว พร้อมกับพวกตามกฎหมายพร้อมกันนี้ ได้มีคำสั่งแต่งตั้งคณะกรรมการสอบสวนข้อเท็จจริงว่ามีเจ้าหน้าที่เกี่ยวข้องกับขบวนการตัดไม้รายนี้หรือไม่ โดยออกคำสั่งย้ายหัวหน้าหน่วยป้องกันรักษาป่าที่ พล.3 (หนองกะท้าว) และหัวหน้าหน่วยป้องกันรักษาป่าที่ พล.14 (น้ำคลาด) รวมทั้งเจ้าหน้าที่อีก 2 คน ออกนอกพื้นที่ไปก่อน ตั้งแต่วันที่ 14 พ.ค.2563 เป็นต้นไปนายธีรัชสิทธิ์ วงศ์วาน ผอ.สำนักงานทรัพยากรธรรมชาติและสิ่งแวดล้อม จ.พิษณุโลก เปิดเผยว่า นายอัครชัย อาสุ ผู้อำนวยการสำนักจัดการทรัพยากรป่าไม้ที่ 4 สาขาพิษณุโลก ได้มีคำสั่งกรมป่าไม้ที่ 1707/2563 ลงวันที่ 13 พ.ค. 2563 ให้ย้าย นายไชยวัฒน์ หล่อฐานนท์ เจ้าพนักงานป่าไม้ชำนาญงาน หัวหน้าหน่วยป้องกันและพัฒนาป่าไม้นครไทย หัวหน้าหน่วยป้องกันรักษาป่าที่ พล.3 (หนองกะท้าว) อ.นครไทย และหัวหน้าหน่วยป้องกันรักษาป่าที่ พล.14 (น้ำคลาด) ไปปฏิบัติหน้าที่หัวหน้าหน่วยป้องกันและพัฒนาป่าไม้ชาติตระการ และหัวหน้าหน่วยป้องกันรักษาป่าที่ พล.4 (ป่าแดง-แก่งบัวคำ) อ.ชาติตระการ จ.พิษณุโลก โดยเป็นการสลับตำแหน่งกับ นายวิวัฒน์ อินแปง เจ้าพนักงานป่าไม้ชำนาญงานพร้อมสั่งย้าย นายพิษณุ นวมเฟื่อง พนักงานพิทักษ์ป่า ส่วนป้องกันรักษาป่าและควบคุมไฟป่า สำนักจัดการทรัพยากรป่าไม้ที่ 4 (ตาก) ช่วยปฏิบัติราชการสำนักจัดการทรัพยากรป่าไม้ที่ 4 สาขาพิษณุโลก ประจำหน่วยป้องกันรักษาป่าที่ พล.3 (หนองกะท้าว) อ.นครไทย ย้ายไป สำนักจัดการทรัพยากรป่าไม้ที่ 4 สาขาพิษณุโลก ประจำศูนย์ป่าไม้เพชรบูรณ์
ผอ.ทรัพยากรธรรมชาติฯ พิษณุโลก ร่วมกับทหาร ตำรวจ จับไม้ประดู่ขนาดใหญ่ 5 ท่อนบรรทุกใส่รถ ขยายผลตามไปเจอตอในป่าเพิ่งตัดโค่นสดๆ สั่งย้าย หน.หน่วยที่รับผิดชอบ ออกนอกพื้นที่ทันที
จับไม้ประดู่,โค่นไม้ประดู่,จับไม้ประดู่ พิษณุโลก,ย้ายหัวหน้าป่าไม้,ข่าวทั่วไป